- ଜଳ ସମ୍ପଦର ପରିଚାଳନା କ୍ଷେତ୍ରରେ ୬୦ ବର୍ଷରୁ ଅଧିକ ପୁରୁଣା ହୀରାକୁଦ ଜଳଭଣ୍ଡାରର ମରାମତି ଓ ତାର ଜଳଧାରଣ କ୍ଷମତା ବୃଦ୍ଧି ବିଶେଷ ଗୁରୁତ୍ବ ଲାଭ କରିବା ଉଚିତା। ପୂର୍ବରୁ ସରକାର ମହାନଦୀରେ ୭ଟି ବ୍ୟାରେଜ ଓ ଏହାର ଶାଖା ନଦୀରେ ୨୨ଟି କ୍ଷୁଦ୍ର ବ୍ୟାରେଜ ନିର୍ମାଣ କରିବା ପାଇଁ ଘୋଷଣା କରିଥିଲେ ବି ତାହା ଆଗେଇ ପାରନାହିଁ। ଏହା ସହିତ ବ୍ରାହ୍ମଣୀ, ବୈତରଣୀ, ବୁଢ଼ାବଳଙ୍ଗ ଓ ସୁବର୍ଣ୍ଣରେଖା ଭଳି ନଦୀଗୁଡ଼ିକର ଜଳ ପରିଚାଳନା ବିଷୟ ମଧ୍ୟ ରହିବା ଉଚିତ।
- ଚୌଦ୍ୱାରର ଓଡିଶା ଟେକ୍ସଟାଇଲ ମିଲ୍, ଝାରସୁଗୁଡ଼ାର ଭାକ୍ସର ଟେକ୍ସଟାଇଲ ମିଲ୍ ଏବଂ ବାରିପଦାର ମୟୁରଭଞ୍ଜ ଟେକ୍ସଟାଇଲ ମିଲ୍ ବର୍ତ୍ତମାନ ପୂରା ବନ୍ଦ ସେହିପରି ରାଜ୍ୟର ୭ଟି କୋଅପରେଟିଭ୍ ସ୍ପିନିଙ୍ଗ ମିଲ୍ରୁ ୬ଟି ଓ ୧୧ଟି ପାୱାରଲୁମ ସବୁ ଗୁଡ଼ିକ ବନ୍ଦ । ସେମିତି ଓଡ଼ିଶାରେ ଥିବା ୮ଟି ବଡ଼ ଚିନି କଳରୁ ୬ଟି ବନ୍ଦ ପଡ଼ିଛି ଏବଂ ୫ଟି କାଗଜ କଳରୁ ମାତ୍ର ୨ଟି ଚାଲୁଛି । ସରକାର ଏ ସବୁର ପୁନରୁଦ୍ଧାର ଲାଗି ଉଦ୍ୟମ ଏହି ବଜେଟ୍ରେ ପ୍ରତିଫଳିତ ହେବା ଦରକାର।
- ବାହାର ରାଜ୍ୟରେ କାମ କରୁଥିବା ଓଡିଶାର ପ୍ରାୟ ୨୦ଲକ୍ଷରୁ ଅଧିକ ଶ୍ରମିକମାନଙ୍କ ଦକ୍ଷତାର ସୁବିନିଯୋଗ କରିବା ଲାଗି ଆମ ରାଜ୍ୟରେ ନିଯୁକ୍ତି ଓ ନିୟୋଜନର ସୁଯୋଗ ସୃଷ୍ଟି କରାଯିବା ନିତାନ୍ତ ଆବଶ୍ୟକ ।
ତେବେ ବଜେଟକୁ ନେଇ ମୁଖ୍ୟ ବିରୋଧୀ ବିଜେପି କହିଛି, ଗତ ବର୍ଷେ ହେଲା କୋଭିଡକୁ ନେଇ ଲୋକେ ଅସୁବିଧା ଭୋଗୁଛନ୍ତି। ଲୋକଙ୍କ ଆର୍ଥିକ ସ୍ଥିତି ବିଗିଡି ଯାଇଛି। ଏଭଳି ସମୟରେ ଏଥର ରାଜ୍ୟ ବଜେଟରେ ସ୍ୱାସ୍ଥ୍ୟ ପାଇଁ ସ୍ୱତନ୍ତ୍ର ଆର୍ଥିକ ବ୍ୟବସ୍ଥା କରାଯିବାର ଆବଶ୍ୟକତା ଅଛି। କୋଭିଡ ସମୟରେ ଲୋକଙ୍କ ଆର୍ଥିକ ସ୍ଥିତି ବିଗିଡି ଯାଇଥିବାରୁ ବ୍ୟାପକ କର୍ମନିଯୁକ୍ତି ସୁଯୋଗ ପାଇଁ ସ୍ୱତନ୍ତ୍ର ବ୍ୟବସ୍ଥା ହେବା ଦରକାର। କଂଗ୍ରେସ କହିଛି ବଜେଟ କେବଳ ଆୟବ୍ୟୟର ହିସାବ ଦସ୍ତାବିଜ ନ ହୋଇ ବିକାଶର ବାହକ ହେଉ।। ବିଜେଡି କହିଛି ବଜେଟ ଲୋକାଭିମୁଖୀ ଏବଂ ପ୍ରଭାବୀ ହେବ ।
୨୦୨୦-୨୧ ଆର୍ଥିକ ବର୍ଷ ପାଇଁ ଆଗତ ବଜେଟର ମୋଟ ପରିମାଣ ପ୍ରାୟ ୧ ଲକ୍ଷ ୬୦ ହଜାରରୁ ଅଧିକ ବ୍ୟୟ ବରାଦ ହୋଇସାରିଥିବା ବେଳେ ଅତିରିକ୍ତ ବଜେଟରେ ୧୧ହଜାର କୋଟିରୁ ଅଧିକ ଅର୍ଥ ବରାଦ ହୋଇଥିଲା। ଏଥର ମୋଟ ବଜେଟର ପରିମାଣ ୧ ଲକ୍ଷ ୭୦ ହଜାର କୋଟିରୁ ଅଧିକ ହୋଇପାରେ । ଏସବୁ ପରେ ରାଜ୍ୟ ସରକାରଙ୍କ ଆୟର ସ୍ରୋତ ବଜେଟ ପରିଚାଳନା କ୍ଷେତ୍ରରେ ପ୍ରତିବନ୍ଧକ ହୋଇପାରେ।କାରଣ ଏହାର ଉତ୍ସ ସୀମିତ ଏବଂ କରୋନା କାଳରେ ଏହା କ୍ଷୀଣତା ଲାଭ କରିଛି । ତେବେ ଆୟର ସ୍ରୋତ ଅନୁସାରେ ସାଧ୍ୟ ମୁତାବକ ବ୍ୟୟ କରାଯିବା ଭଳି ତାଲିକା ପ୍ରସ୍ତୁତ କଲା ବେଳେ ଜନମଙ୍ଗଳ ବିଷୟଗୁଡ଼ିକ ପ୍ରତି ଦୃଷ୍ଟି ଦିଆଯିବା ନିତାନ୍ତ ଆବଶ୍ୟକ।
